ডেস্ক রিপোর্টদেশের বিভিন্ন স্থানে খুন হয়েছেন ছয়জন। এর মধ্যে সাভারে খুন হন এক ব্যবসায়ী। খুলনায় এক গৃহবধূ। আমাদের অফিস ও প্রতিনিধিদের পাঠানো খবরে বিস্তারিত :সাভার : তিনদিন নিখোঁজের পর সাভারের বংশী নদী থেকে গতকাল বিকালে মামুন (২৮) নামের এক ঝুট ব্যবসায়ীর মৃতদেহ উদ্ধার করেছে পুলিশ। মামুন আশুলিয়ার জামগড়া  এলাকার বিভিন্ন পোশাক কারখানায় ঝুট ব্যবসা করে আসছিলেন। তিনি মিরপুর-১-এ নানাবাড়িতে থাকতেন। পুলিশ ও স্থানীয় লোকজন জানায়, বৃহস্পতিবার দুপুরে মামুন নিখোঁজ হন। পরে তার কোনো সন্ধান পাননি পরিবারের লোকজন। গতকাল বিকাল ৪টার দিকে সাভারের হেমায়েতপুর বংশী নদীতে একটি মৃতদেহ ভাসতে দেখে স্থানীয় লোকজন। তারা সাভার থানায় খবর দিলে পুলিশ লাশটি উদ্ধার করে। পরে মামুনের মা হোসনে আরা সাভার থানায় গিয়ে লাশটি শনাক্ত করেন। হোসনে আরা বলেন, তার ছেলের কোনো শত্রু ছিল না। কেন দুর্বৃত্তরা ছেলেকে হত্যা করে নদীতে ফেলে দিয়েছে তা কিছুই  বুঝতে পারছেন না।সাভার থানার এসআই মাসুদ আলম বলেন, তার লাশ উদ্ধার করে ময়নাতদন্তের জন্য ঢাকা মেডিকেল কলেজ হাসপাতালে পাঠানো হয়েছে। প্রাথমিকভাবে ধারণা করা হচ্ছে, কে বা কারা তাকে হত্যা করে নদীতে ফেলে দিয়ে গেছে।খুলনা : খুলনার আবাসিক হোটেল রাজ মুকুটে মিসেস হাসিনা বেগম (৩০) নামে এক গৃহবধূ খুন হয়েছেন। গতকাল বেলা ২টার দিকে পুলিশ হোটেলের চতুর্থ তলার ৫০৫ নম্বর কক্ষ থেকে তার লাশ উদ্ধার করে। পুলিশের ধারণা, তাকে শ্বাসরোধ করে হত্যা করা হয়েছে। এ ঘটনার পর থেকে স্বামী রাজু আহমেদ পলাতক রয়েছে। হোটেল রাজ মুকুটের কর্মচারী আবদুল  হালিম জানান, শনিবার রাত ১১টার দিকে রাজু আহমেদ তার স্ত্রী হাসিনা বেগমকে নিয়ে চতুর্থ তলার ৫০৫ নম্বর কক্ষ ভাড়া নেন। গতকাল সকালে রাজু বাইরে থেকে কক্ষটি তালাবদ্ধ করে চলে যান। দুপুর সোয়া ১টার দিকে হোটেল কর্তৃপক্ষ তালা ভেঙে ভেতরে খাটের ওপর হাসিনা বেগমের লাশ দেখে পুলিশে খবর দেয়। পুলিশ লাশ উদ্ধার করে খুলনা মেডিকেল কলেজ হাসপাতাল মর্গে পাঠায়। নিহত হাসিনা বেগমের বাড়ি বাগেরহাট জেলার রামপাল উপজেলার রহিমাবাদ এলাকায়। খুলনা থানার ওসি জানান, হত্যাকাণ্ডটি রহস্যজনক। তদন্ত শুরু হয়েছে। পাবনা : পাবনার ভাঙ্গুড়া উপজেলায়  চরমপন্থীরা আবদুল আজিজ সরকার (৩৫) নামে এক ব্যক্তিকে কুপিয়ে হত্যা করেছে। আবদুল আজিজ ফরিদপুর উপজেলার বালুঘাটা গ্রামের মৃত কায়েমুদ্দিন সরকারের ছেলে। পুলিশ জানায়, শনিবার রাত ১১টার দিকে ফরিদপুর উপজেলার ধানুয়াঘাটা বাজার থেকে ১০/১৫ জনের একদল চরমপন্থী সন্ত্রাসী আবদুল আজিজকে অপহরণ করে পার্শ্ববর্তী ভাঙ্গুড়া উপজেলায় নিয়ে যায়। গতকাল সকাল ৭টার দিকে স্থানীয় লোকজন ভাঙ্গুড়া উপজেলার ভেড়ামারা সরকারি প্রাথমিক বিদ্যালয় মাঠে একটি মৃতদেহ দেখতে পেয়ে পুলিশে খবর দেয়। পুলিশ আবদুল আজিজের মৃতদেহ উদ্ধার করে থানায় নিয়ে  যায়। পুলিশের ধারণা, চরমপন্থী দলের অভ্যন্তরীণ কোন্দলের জের ধরে হত্যার পর তাকে ওই স্থানে ফেলে রাখা হয়।মানিকগঞ্জ : মানিকগঞ্জের শিবালয় উপজেলার আলোকদিয়ার চরে মাসকলাই কাটাকে কেন্দ্র করে একজন নিহত এবং ১০ জন আহত হয়েছে। পুলিশ জানায়, আলোকদিয়ার হঠাত্পাড়া গ্রামের বাসিন্দা মোস্তফা ও আছরউদ্দিনের সঙ্গে দীর্ঘদিন ধরে একটি জমি নিয়ে বিরোধ চলছিল। বিরোধ-মীমাংসার বিষয়টি আদালতে বিচারাধীন আছে। গতকাল সকাল সাড়ে ১০টায় ওই জমিতে মোস্তফা ও আছরউদ্দিন দলবল নিয়ে মাসকলাই কাটতে গেলে দুগ্রুপের মধ্যে সংঘর্ষ বাধে। সংঘর্ষকালে মোস্তফার  ছেলে আতোয়ার (৩৫) ঘটনাস্থলেই নিহত এবং মোস্তফাসহ ১০ জন আহত হয়। অপরদিকে আছরউদ্দিন গ্রুপের ইয়াছিন নামের একজন গুরুতর আহত হয়েছে। শিবালয় থানার ওসি মনিরুজ্জামান জানান, লাশ মর্গে পাঠানো হয়েছে। এ ব্যাপারে শিবালয় থানায় মামলা হয়েছে।চান্দিনা (কুমিল্লা) : কুমিল্লার চান্দিনা উপজেলার বানিয়াচং এলাকায় ফসলের জমি থেকে একটি মস্তকবিহীন লাশ উদ্ধার করেছে পুলিশ। পুলিশ জানায়, বানিয়াচং এলাকায় গতকাল সকাল ১১টায় রাস্তার পাশে জমিতে মস্তকবিহীন লাশ পড়ে থাকতে দেখে স্থানীয় লোকজন থানায় খবর দেয়। নিহতের আত্মীয়-স্বজন লাশটি  আবদুস ছামেদের ছেলে সিএনজিচালক কেফায়েত উল্লাহর (৩৫) বলে চিহ্নিত করে। তার বাড়ি চান্দিনা থানার এতবারপুর গ্রামে। এ বিষয়ে একটি হত্যা মামলা করা হয়েছে।গোপালগঞ্জ : গোপালগঞ্জের কাশিয়ানী থেকে ফরিদপুরের মোটর শ্রমিক আকরাম হোসেন মাতুব্ববের (৫০) লাশ উদ্ধার করেছে পুলিশ। শনিবার ঢাকা-খুলনা মহাসড়কের কাশিয়ানী উপজেলার নিরন্নকান্দি ঈদগাহ এলাকা থেকে তার লাশ উদ্ধার করা হয়। তিনি ফরিদপুর জেলার ভাঙ্গা উপজেলার আতাদী গ্রামের মোচন মাতুব্বরের ছেলে। ছেলে লিটন মাতুব্বর অভিযোগ করে বলেছেন, দুর্বৃত্তরা তার বাবাকে ধরে নিয়ে হত্যা  করেছে। এ ব্যাপারে লিটন মাতুব্বর কাশিয়ানী থানায় হত্যা মামলা করেছেন।কাশিয়ানী থানার ওসি সৈয়দ আবদুল মান্নান জানান, লাশের মুখসহ শরীরের বিভিন্ন স্থানে আঘাতের চিহ্ন রয়েছে। তাকে অন্য কোথাও হত্যা করে দুর্বৃত্তরা ওই স্থানে লাশ ফেলে গেছে বলে তাদের ধারণা।http://www.amardeshonline.com/pages/details/2011/01/03/61209